รสก.อืด เบิกจ่ายงบต่ำกว่าประมาณการถึง 9,700 ล้าน
โพสต์ทูเดย์-รัฐวิสาหกิจเบิกจ่ายงบลงทุนในเดือน พ.ย. 52 ไปกว่า 1 หมื่นล้านบาท ต่ำกว่าประมาณการถึง 9,700 ล้าน องค์กรที่เบิกจ่ายส่วนใหญ่เป็นธุรกิจด้านพลังงาน
12 ม.ค. 2553

โพสต์ทูเดย์-รัฐวิสาหกิจเบิกจ่ายงบลงทุนในเดือน พ.ย. 52 ไปกว่า 1 หมื่นล้านบาท ต่ำกว่าประมาณการถึง 9,700 ล้าน องค์กรที่เบิกจ่ายส่วนใหญ่เป็นธุรกิจด้านพลังงาน 
นายกุลิศ สมบัติศิริ รองผู้อำนวยการ และโฆษกสำนักงานคณะกรรมการนโยบายรัฐวิสาหกิจ(สคร.) เปิดเผยผลการเบิกจ่ายงบลงทุนของรัฐวิสาหกิจประจำเดือนพ.ย. 2552 รัฐวิสาหกิจสามารถเบิกจ่ายงบลงทุนเป็นจำนวน 11,953.95 ล้านบาท  จากเป้าที่ตั้งไว้ 21,659.89 ล้านบาท ซึ่งต่ำกว่าประมาณการ 9,705.94 ล้านบาท หรือคิดเป็น 55% 
สำหรับรัฐวิสาหกิจที่สามารถเบิกจ่ายงบลงทุน 5 อันดับแรก ได้แก่  บริษัท ปตท. จำนวน 2,370.88 ล้านบาท การไฟฟ้าฝ่ายผลิตแห่งประเทศไทย (กฟผ.) 1,450.42 ล้านบาท การรถไฟฟ้าขนส่งมวลชนแห่งประเทศไทย (รฟม.) 1,432.38 ล้านบาท การไฟฟ้านครหลวง (กฟน.) 1,428.43 ล้านบาท  และการไฟฟ้าส่วนภูมิภาค (กฟภ.) 1,025.04 ล้านบาท 
นายกุลิศ กล่าวต่อว่า รัฐวิสาหกิจที่สามารถเบิกจ่ายงบลงทุนที่ใช้ปีงบประมาณ 9 แห่งในเดือนพ.ย. 2552 ได้แก่ การรถไฟฟ้าขนส่งมวลชนแห่งประเทศไทย (รฟม.) การทางพิเศษแห่งประเทศไทย (กทพ.) การเคหะแห่งชาติ (กคช.) การประปาส่วนภูมิภาค (กปภ.) การรถไฟแห่งประเทศไทย (ร.ฟ.ท.) การประปานครหลวง (กปน.) การท่าเรือแห่งประเทศไทย (กทท.) บริษัท ท่าอากาศยานไทย (ทอท.) และโรงงานยาสูบ (รยส.) ซึ่งสามารถเบิกจ่ายไปแล้ว 3,430.50 ล้านบาท จากยอดที่ตั้งไว้ 4,476.31 ล้านบาท หรือคิดเป็น 76.64% 
ส่วนการเบิกจ่ายงบลงทุนของรัฐวิสาหกิจขนาดใหญ่ที่ใช้ปีปฏิทิน 7 แห่งในเดือนพ.ย. 2552 ได้แก่ บริษัท ปตท. , การไฟฟ้าฝ่ายผลิตแห่งประเทศไทย (กฟผ.) , การไฟฟ้านครหลวง (กฟน.) , การไฟฟ้าส่วนภูมิภาค (กฟภ.) , บริษัท ทีโอที , บริษัท การบินไทย , และบริษัท กสท.โทรคมนาคม (กสท.) สามารถเบิกจ่ายไปแล้ว 8,026.42 ล้านบาท จากยอดที่ตั้งไว้ 16,521.23 ล้านบาท หรือคิดเป็น 48.58% 
"สาเหตุที่เบิกจ่ายงบลงทุนเดือนพฤศจิกายน 2552 ต่ำกว่าที่ประมาณการไว้ เนื่องจากมีรัฐวิสาหกิจขนาดใหญ่ 4 แห่งเบิกจ่ายต่ำกว่า 50%  ได้แก่   ร.ฟ.ท. เนื่องจากโครงการทางคู่ในเส้นทางรถไฟสายชายฝั่งตะวันออกดำเนินการล่าช้ากว่าแผนที่กำหนดไว้ ปตท. เนื่องจากได้มีการเบิกจ่ายงบลงทุนสำหรับแผนการเบิกจ่ายประจำเดือน พ.ย. 2552 ล่วงหน้าแล้ว กฟภ. เนื่องจากโครงการติดตั้งระบบศูนย์สั่งการจ่ายไฟ ระยะที่ 2 ดำเนินการล่าช้ากว่าที่กำหนดไว้ และรยส. เนื่องจากความล่าช้าของการจัดทำขอบเขตโดยละเอียดของงานจัดจ้างที่ปรึกษา (TOR) เพื่อสนับสนุนการออกแบบและค่าก่อสร้างโรงงานแห่งใหม่" นายกุลิศกล่าว